NetEase บริษัทเกมอันดับ 2 ของจีน คู่แข่ง Tencent
สมัยเราเป็นเด็ก เวลาเราเล่นซ่อนแอบกับเพื่อน เราชอบเป็น คนซ่อน หรือ คนหา.. ความสนุกพร้อมกับความตื่นเต้นของเกมซ่อนแอบในวัยเด็กถูกนำมาอยู่ในเกม IDENTITY V   เกมนี้มีที่มาอย่างไร และใครเป็นเจ้าของเกมนี้  ลงทุนแมนจะเล่าให้ฟัง
22 ก.ค. 2561

NetEase บริษัทเกมอันดับ 2 ของจีน คู่แข่ง Tencent
รู้ไหมว่า NetEase มีรายได้เป็นแสนล้าน ใหญ่เกือบเท่า ปตท. บริษัทใหญ่อันดับ 1 ของไทย
ตลาดเกมในมือถือทั้งหมดของจีน ตอนนี้ถูกครองโดย NetEase และ Tencent
มาวันนี้ เราจะมาดูกรณีศึกษา วิธีเลือกเกมสำหรับทำตลาดของ NetEase
ขอต้อนรับเข้าสู่บทความ
เกมซ่อนหา หนีฆาตกรโรคจิต IDENTITY V / โดย ลงทุนแมน
สมัยเราเป็นเด็ก
เวลาเราเล่นซ่อนแอบกับเพื่อน เราชอบเป็น คนซ่อน หรือ คนหา..
ความสนุกพร้อมกับความตื่นเต้นของเกมซ่อนแอบในวัยเด็กถูกนำมาอยู่ในเกม IDENTITY V
เกมนี้มีที่มาอย่างไร และใครเป็นเจ้าของเกมนี้
ลงทุนแมนจะเล่าให้ฟัง
เรื่องนี้เริ่มมาจากเกมบน PC ยอดฮิตอย่าง Dead by Daylight จากค่าย Behaviour Interactive Inc.
Dead by Daylight นี้มีคอนเซ็ปต์อย่างไร?
Dead by Daylight คล้ายคลึงกับเกมซ่อนแอบวัยเด็กของเรา แต่ต่างกันที่ตัวเกมใส่เนื้อหาและเรื่องราวให้ดูเหมือน “หนังฆาตกรรมสยองขวัญ”
ในเกมจะแบ่งออกเป็น 2 ฝั่ง คือ ฆาตกรโรคจิต 1 คนและ ผู้เคราะห์ร้าย 4 คน ที่ต้องดิ้นรนหลบหนี และหาทางปลอดล็อคประตูเพื่อเอาชีวิตรอด
ความสนุกของเกมนี้มาจากความตื่นเต้น เพราะเราไม่รู้เลยว่า..
ทุกๆ ย่างก้าวที่เราก้าวออกไป ข้างหน้าจะเจออะไร และฆาตกรจะเจอเราเมื่อไหร่
มากไปกว่านั้น เพลงประกอบและตัวละครต่างๆ ในเกมมีรูปแบบ และลักษณะเด่นของแต่ละตัวที่ต่างกัน ทำให้ผู้เล่นสามารถปรับรูปแบบของทีมได้มากขึ้น
แม้แต่ฆาตกรในเกมก็ยังมีลักษณะที่ต่างกัน ทำให้เกิดความหลากหลายและมีบทพลิกแพลงอยู่ตลอดเวลา
เรียกได้ว่า ถ้าเราเผลอ “กะพริบตา” ระหว่างเล่นหลบหนีอยู่ อาจทำให้เราถูกจับได้เลยทีเดียว..
Dead by Daylight เปิดตัวครั้งแรกกลางปี 2016 และมียอดดาวน์โหลดสูงกว่า 1.8 ล้านครั้ง คิดเป็นรายได้ประมาณ 1,151 ล้านบาทภายในระยะเวลาเพียง 6 เดือน และเติบโตอย่างต่อเนื่องจนปัจจุบัน
เรื่องนี้ ส่งผลให้ NetEase, Inc. สนใจที่จะนำเกมนี้ไปต่อยอด..
NetEase คือใคร?
NetEase เป็นบริษัทผู้พัฒนาเกมและ e-Commerce สัญชาติจีนที่จดทะเบียนอยู่ใน NASDAQ
ปัจจุบัน NTES มีมูลค่าทางตลาดกว่า 1.17 ล้านล้านบาท และมีการเติบโตที่น่าสนใจ
ปี 2015 รายได้ 113,660 ล้านบาท กำไร 33,524 ล้านบาท
ปี 2016 รายได้ 190,300 ล้านบาท กำไร 57,761 ล้านบาท
ปี 2017 รายได้ 269,668 ล้านบาท กำไร 53,309 ล้านบาท
จากรายได้ย้อนหลัง 2 ปี NetEase ยอดขายของบริษัทเติบโตขึ้นกว่า 2.37 เท่า และ
67% ของรายได้ปี 2017 มาจากเกมมือถือ..
พี่ใหญ่ในจีนอย่าง Tencent ประสบความสำเร็จกับเกม Arena of Valor และกำลังจะเปิดตัว Red Alert Mobile ในไม่ช้า จึงทำให้ NetEase ต้องเริ่มขยับขยายสินค้าในมือ
NetEase, Inc. มองเห็นอะไรใน Dead by Daylight?
Dead by Daylight มีคอนเซ็ปต์ของเกมที่แปลกแหวกแนว และมีเสน่ห์น่าดึงดูดทำให้ผู้เล่นตื่นเต้นและลุ้นอยู่ตลอดเวลาว่าอะไรจะเกิดขึ้นต่อไป
เกมนี้เริ่มต้นให้บริการบน Window PC ผ่าน Steam และภายหลังได้พัฒนาตัวเกมให้สามารถเล่นได้บน Play Station และ Xbox One
พอเรื่องเป็นแบบนี้ ช่องว่างที่เหลืออยู่คือ… ตลาดเกมมือถือซึ่งเป็นของถนัดของ NetEase นั่นเอง
จากข้อมูลสถิติจำนวนผู้เล่น ใน 1 วัน
มีผู้เล่นทั่วโลกเล่นเกม..
บน PC DOTA2 11 ล้านคน PUBG 87 ล้านคน
บนมือถือ ROV 200 ล้านคน PUBG Mobile 10 ล้านคน
ตัวเลขสองชุดนี้แสดงให้เห็นว่า ไม่ใช่ทุกประเภทเกมบน PC จะประสบความสำเร็จบนมือถือ..
อย่างไรก็ตาม NetEase ได้ประกาศเป็นพาร์ตเนอร์กับ Behaviour Interactive เพื่อนำคอนเซ็ปต์ของเกมซ่อนแอบบน PC มาอยู่ในมือถือ
จนในที่สุด
NetEase ได้เปิดตัวเกม Identity V อย่างเป็นทางการทั้งในระบบ iOS และ Android เมื่อไม่กี่วันที่ผ่านมา..
ตัวเกมมีลักษณะ และวิธีการเล่นคล้ายกับเกมต้นแบบอย่าง Dead by Daylight แต่เพื่อความเหมาะสมต่อทุกเพศทุกวัย Identity V จึงถูกสร้างขึ้นมาให้มีความสยองขวัญและความรุนแรงน้อยลง
จากเดิมที่เกมต้นฉบับเจาะกลุ่มตลาดบน PC ปรับเปลี่ยนมาทำให้ดูเรียบง่ายมากขึ้น และเข้าถึงคนได้หลายกลุ่มมากขึ้นบนมือถือ
การจับมือครั้งนี้เป็นผลเสียต่อ Behaviour Interactive เจ้าของเกม Dead by Daylight หรือไม่?
คำตอบคงต้องตอบว่าไม่ เพราะ NetEase มีฐานลูกค้าเกมมือถืออยู่ในมือ และ Behavriour Interactive มีคอนเซ็ปต์เกม การที่ทั้งคู่จับมือกันของทั้งคู่ส่งผลในด้านดี
ผู้หญิงหรือเด็กที่ไม่เคยรู้จัก Dead by Daylight อาจชื่นชอบ Identity V เสียจนไปหาต้นฉบับเกมมาเล่น
ส่วนแฟนพันธ์แท้ Dead by Daylight อาจดาวน์โหลด Identity V ไว้บนมือถือตัวเองเอาไว้เล่นเวลาว่างนอกบ้าน
แต่เรื่องที่น่าสนใจคือ
NetEase จะปลดล็อคทางออก ไขประตูหนีฆาตกรโรคจิตนักล่าเกมมือถือ และ ต่อยอด Identity V ให้ประสบความสำเร็จได้หรือไม่ คงน่าติดตามไม่น้อย..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
- 
-
-
-
-
-
-
-
-
[8542].